‘ทริส’คงเครดิต‘บ้านปู’AA+
ฝ่ากม.ถ่านหิน-ฉลุยศก.โลกCSแนะซื้อหลังหุ้นดิ่งลงแรง
28 ก.ย. 2554

ฝ่ากม.ถ่านหิน-ฉลุยศก.โลกCSแนะซื้อหลังหุ้นดิ่งลงแรง
ทริสเรทติ้ง คงเครดิตหุ้นบ้านปู AA+ แม้จะเจอความเสี่ยงเศรษฐกิจโลกถดถอย-กฎระเบียบเพิ่ม ด้าน CS แนะซื้อหลังหุ้นร่วงแรง 
บริษัท ทริสเรทติ้ง ประกาศคงอันดับความน่าเชื่อถือของบริษัท บ้านปู (BANPU) ทั้งในส่วนของเครดิตองค์กรและหุ้นกู้ที่ระดับ AA+ แนวโน้มคงที่และอันดับเครดิตสะท้อนความเป็นผู้นำในตลาดถ่านหินในภูมิภาคเอเชีย และมีความหลากหลายของแหล่งถ่านหินและฐานรายได้เงินปันผลที่แน่นอนจากธุรกิจไฟฟ้า และการพิจารณาได้คำนึงถึงแผนซื้อหุ้น 100% ใน Hunnu Coal Limited (Hunnu) ด้วย
อย่างไรก็ตาม การเปลี่ยนแปลงกฎระเบียบที่เกี่ยวข้องกับธุรกิจถ่านหินในประเทศอินโดนีเซียและออสเตรเลีย ตลอดจนแนวโน้มการชะลอตัวของเศรษฐกิจโลก ซึ่งอาจจะส่งผลกระทบต่อความต้องการถ่านหินและราคาถ่านหินยังเป็นปัจจัยเสี่ยงต่ออันดับเครดิตและแนวโน้มราคาถ่านหินให้ลดลงได้ 
สำหรับแนวโน้มคงที่สะท้อนการคาดการณ์ว่าบริษัท บ้านปู จะยังคงรักษาสถานะทางการเงินที่เหมาะสม โดยในช่วงการลงทุนระหว่างปี 2554-2556 และมีเงินปันผลที่แน่นอนจากธุรกิจไฟฟ้าจะช่วยบรรเทาผลกระทบจากภาวะแวดล้อมในการดำเนินธุรกิจ 
แนวโน้มผลดำเนินงานในช่วงครึ่งปีหลังจะปรับตัวดีขึ้นหลังจากบริษัทได้ทำสัญญาขายถ่านหินล่วงหน้า 85% ของปริมาณขายในปี 2554 ไว้แล้วในระดับราคาที่ดี ในขณะที่การผลิตถ่านหินในประเทศอินโดนีเซียจะเพิ่มขึ้นในครึ่งหลังของปี 2554 เนื่องจากเป็นช่วงนอกฤดูฝนได้ 
ทั้งนี้ ระยะกลางอาจมีความเสี่ยงจากกฎระเบียบของรัฐบาลออสเตรเลียประกาศจะเรียกเก็บภาษีคาร์บอนในอัตรา 23 เหรียญออสเตรเลียต่อตันก๊าซคาร์บอนที่ปล่อยออกไป โดยอัตราภาษีจะเพิ่มขึ้นปีละ 2.5% และเมื่อถึงเดือน ก.ค. 2558 ก็จะปรับเป็นอัตราลอยตัวตามราคาตลาด
นักวิเคราะห์บริษัทหลักทรัพย์ (บล.) เครดิตสวิส แนะนำซื้อหุ้น BANPU เพราะราคาลดต่ำลงมาก เนื่องจากมีนักลงทุนต่างชาติถือหุ้นมาก แต่ลดราคาเป้าหมายจาก 885 บาท เป็น 869 บาท และมีมุมมองเป็นบวกต่อราคาถ่านหินช่วงปลายปี 2554 โดยสัญญาซื้อขายถ่านหินสัปดาห์ก่อนอยู่ที่ 126.5 เหรียญสหรัฐต่อตัน น้อยกว่าสัญญาขายไตรมาส 4 ที่คาดไว้ 128 เหรียญสหรัฐต่อตัน และราคาน่าจะปรับตัวสูงขึ้นใน 12 ปีข้างหน้าจากจีน และความกังวลเกี่ยวกับพลังงานนิวเคลียร์ หุ้นบ้านปูปิด 562 บาท บวก 36 บาท